CELEX: 52010XG1204(01)
Language: el
Date: 2010-11-19 00:00:00
Title: Συμπεράσματα του Συμβουλίου, της 19ης Νοεμβρίου 2010 , σχετικά με την εκπαίδευση για την αειφόρο ανάπτυξη

4.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 327/11
            
         Συμπεράσματα του Συμβουλίου της 19ης Νοεμβρίου 2010 σχετικά με την εκπαίδευση για την αειφόρο ανάπτυξη
   2010/C 327/05
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΕΧΟΝΤΑΣ ΥΠΟΨΗ:
   Τη στρατηγική της ΕΕ για την αειφόρο ανάπτυξη που υιοθετήθηκε στο Γκέτεμποργκ το 2001 (1) και αναθεωρήθηκε το 2006 και το 2009 (2), η οποία αποτελεί το πλαίσιο για ένα μακρόπνοο όραμα της αειφόρου ανάπτυξης, όπου συνυπάρχουν η οικονομική ανάπτυξη, η κοινωνική συνοχή και η προστασία του περιβάλλοντος και στην οποία επισημαίνεται ο βασικός ρόλος της εκπαίδευσης ως προϋπόθεσης για να προωθηθούν οι αλλαγές συμπεριφοράς και να παρασχεθούν σε όλους τους πολίτες οι βασικές ικανότητες που απαιτούνται για την επίτευξη αειφόρου ανάπτυξης.
   Τη Δεκαετία «Εκπαίδευση για την Αειφόρο Ανάπτυξη» των Ηνωμένων Εθνών (2005-2014), στόχος της οποίας είναι η ενσωμάτωση των αρχών, αξιών και πρακτικών της αειφόρου ανάπτυξης σε όλες τις πτυχές της εκπαίδευσης και της μάθησης (3), και την παγκόσμια διάσκεψη της UNESCO «Εκπαίδευση για την Αειφόρο Ανάπτυξη» που πραγματοποιήθηκε στη Βόννη και η οποία, στην τελική της διακήρυξη, συμφώνησε ότι η επένδυση σε αυτόν τον τομέα αποτελεί επένδυση για το μέλλον και, σε μερικές περιπτώσεις, σώζει ζωές (4).
   Τη σύσταση του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τις βασικές ικανότητες της δια βίου μάθησης (5), όπου τα κράτη μέλη καλούνται να μεριμνήσουν ώστε κάθε πολίτης να διαθέτει τις βασικές ικανότητες για την ευέλικτη προσαρμογή του σε ένα μεταβαλλόμενο και στενά αλληλεξαρτώμενο κόσμο. Οι περιγραφόμενες οκτώ βασικές ικανότητες είναι αλληλένδετες και βασίζονται σε δεξιότητες όπως η κριτική σκέψη, η επίλυση προβλημάτων, η δημιουργικότητα, η ανάληψη πρωτοβουλιών και η λήψη αποφάσεων, έχουν δε στο σύνολό τους ουσιαστική σημασία για την επίτευξη των στόχων της αειφόρου ανάπτυξης. Στο πλαίσιο αυτό, έχουν ιδιαίτερη σημασία οι βασικές επιστημονικές και τεχνολογικές ικανότητες καθώς και οι κοινωνικές ικανότητες και οι ικανότητες άσκησης της ιδιότητας του πολίτη.
   Το στρατηγικό πλαίσιο για την ευρωπαϊκή συνεργασία στον τομέα της εκπαίδευσης και της κατάρτισης («ΕΚ 2020») (6), όπου τονίζεται ότι η εκπαίδευση και η κατάρτιση διαδραματίζουν ζωτικό ρόλο για την αντιμετώπιση των πολλαπλών σημερινών και μελλοντικών κοινωνικοοικονομικών, δημογραφικών, περιβαλλοντικών και τεχνολογικών προκλήσεων που αντιμετωπίζουν η Ευρώπη και οι πολίτες της.
   Τη στρατηγική «Ευρώπη 2020» για την απασχόληση και την ανάπτυξη (7), που επιζητεί να μετατρέψει την ΕΕ σε μια έξυπνη, διατηρήσιμη και χωρίς αποκλεισμούς οικονομία με υψηλά επίπεδα απασχόλησης, παραγωγικότητας και κοινωνικής συνοχής, και στην οποία αναμένεται η σημαντική συμβολή της εκπαίδευσης και της κατάρτισης.
   ΑΝΑΓΝΩΡΙΖΕΙ ΟΤΙ:
   
               1.
            
            
               Στην απαρχή του 21ου αιώνα, η Ευρωπαϊκή Ένωση αντιμετωπίζει σημαντικό αριθμό αλληλένδετων προκλήσεων μεταξύ των οποίων συγκαταλέγονται οι οικονομικές και κοινωνικές επιπτώσεις της παγκόσμιας χρηματοπιστωτικής κρίσης, η κλιματική αλλαγή, η μείωση των υδάτινων και ενεργειακών πόρων, η συρρίκνωση της βιοποικιλότητας, οι απειλές για την επισιτιστική ασφάλεια και οι κίνδυνοι για την υγεία.
            
         
               2.
            
            
               Σε ένα συνεχώς μεταβαλλόμενο περιβάλλον, όλοι οι ευρωπαίοι πολίτες θα πρέπει να είναι εφοδιασμένοι με τις γνώσεις, τις δεξιότητες και τις συμπεριφορές που απαιτούνται ώστε να κατανοήσουν και να αντιμετωπίσουν τις προκλήσεις και τις δυσκολίες της σύγχρονης καθημερινότητας, συνειδητοποιώντας ταυτόχρονα τις περιβαλλοντικές, κοινωνικές, πολιτιστικές και οικονομικές επιπτώσεις, καθώς και να αναλάβουν τις ευθύνες τους σε παγκόσμιο επίπεδο.
            
         
               3.
            
            
               Η έκθεση του 2010 με θέμα Skills for Green Jobs (Δεξιότητες για πράσινες θέσεις απασχόλησης)
                   (8), επισημαίνει ότι στο μέλλον κάθε θέση απασχόλησης θα πρέπει να συμβάλει στη συνεχή βελτίωση της αποδοτικής χρήσης των πόρων και ότι η ανάπτυξη μιας οικονομίας με χαμηλές εκπομπές διοξειδίου του άνθρακα θα βασιστεί περισσότερο στη βελτίωση των υφιστάμενων δεξιοτήτων και την ενσωμάτωση της μέριμνας για την αειφόρο ανάπτυξη σε υπάρχοντα γνωστικά πεδία παρά στην προώθηση εξειδικευμένων «πράσινων δεξιοτήτων».
            
         
               4.
            
            
               Η εκπαίδευση για την αειφόρο ανάπτυξη (ΕΑΑ), ενταγμένη σε μια προοπτική δια βίου μάθησης, είναι σημαντική για την επίτευξη μιας βιώσιμης κοινωνίας και είναι, ως εκ τούτου, επιθυμητή σε όλες τις βαθμίδες της τυπικής εκπαίδευσης και κατάρτισης, καθώς και στο πλαίσιο της μη τυπικής και άτυπης μάθησης.
            
         ΥΠΟΓΡΑΜΜΙΖΕΙ ΟΤΙ:
   
               1.
            
            
               Η ΕΑΑ θα συμβάλει σημαντικά στην επιτυχή υλοποίηση τόσο της στρατηγικής της ΕΕ για την αειφόρο ανάπτυξη όσο και της νέας στρατηγικής «Ευρώπη 2020».
            
         
               2.
            
            
               Ο σημαντικότερος ρόλος της ΕΑΑ είναι να εφοδιάσει τα άτομα και τις ομάδες με τις απαραίτητες γνώσεις, δεξιότητες και συμπεριφορές που χρειάζονται ώστε να μπορέσουν να κάνουν συνειδητές επιλογές με στόχο την επίτευξη και διαφύλαξη ενός κόσμου στον οποίο τόσο οι ίδιοι όσο και οι μελλοντικές γενεές θα θεωρούν κατάλληλο για να ζουν και να εργάζονται. Τα εκπαιδευτικά ιδρύματα, οι τοπικές κοινότητες, η κοινωνία των πολιτών και οι εργοδότες συνιστούν όλοι βασικούς παράγοντες για την ανάπτυξη και την προώθηση αυτών των ικανοτήτων.
            
         
               3.
            
            
               Η ΕΑΑ αφορά βασικά τον τρόπο με τον οποίο αντιλαμβανόμαστε τον σύνθετο κόσμο που μας περιβάλλει και τον τρόπο με τον οποίο συμπεριφερόμαστε. Προάγει αξίες, αρχές και πρακτικές που βοηθούν τους ανθρώπους να ανταποκρίνονται αποτελεσματικά και με αυτοπεποίθηση στις σημερινές και τις μελλοντικές προκλήσεις. Ως εκ τούτου, έχει συνέπειες για όλες τις βαθμίδες εκπαίδευσης και κατάρτισης που μπορεί να υπερβαίνουν την απλή προσθήκη της αειφόρου ανάπτυξης ως ενός επιπλέον γνωστικού αντικειμένου στο πλαίσιο του προγράμματος σπουδών.
            
         
               4.
            
            
               Η βιωσιμότητα μπορεί να παίξει σημαντικό ρόλο στις εθνικές στρατηγικές δια βίου μάθησης και μπορεί να χρησιμοποιηθεί ως εργαλείο προώθησης της ποιότητας σε όλες τις βαθμίδες εκπαίδευσης και κατάρτισης.
            
         ΘΕΩΡΕΙ ΟΤΙ:
   
               1.
            
            
               Η εκπαίδευση και η κατάρτιση είναι απαραίτητες για να διασφαλιστεί καλύτερα η βιωσιμότητα τόσο της Ευρώπης όσο και ολόκληρου του πλανήτη. Η ΕΑΑ θα πρέπει να κατέχει καίρια θέση στη διαδικασία της δια βίου μάθησης και θα πρέπει, εφόσον κρίνεται σκόπιμο, να ενσωματωθεί σε όλες τις βαθμίδες και πτυχές της εκπαίδευσης και κατάρτισης, ούτως ώστε να ενισχυθεί η ικανότητα των πολιτών να αντιμετωπίζουν απρόβλεπτα προβλήματα και να εξευρίσκουν μακροπρόθεσμες λύσεις στα προβλήματα αυτά σε πολλές και διαφορετικές καταστάσεις που προκύπτουν καθόλη τη διάρκεια της ζωής τους.
            
         
               2.
            
            
               Οι τρεις θεμελιώδεις πυλώνες της αειφόρου ανάπτυξης - οικονομικός, κοινωνικός και περιβαλλοντικός - θα πρέπει να τύχουν ισορροπημένης και ολοκληρωμένης προσέγγισης.
            
         
               3.
            
            
               Σε πολλά κράτη μέλη, επιμέρους πτυχές της ΕΑΑ εμπεριέχονται ήδη στην εκπαίδευση για το περιβάλλον, την παγκοσμιοποίηση, την υγεία, την ειρήνη, την ιθαγένεια, τα ανθρώπινα δικαιώματα, τον καταναλωτή και τα χρηματοπιστωτικά και αναπτυξιακά θέματα αποτελώντας πύλες εισόδου για την ενσωμάτωση της αειφόρου ανάπτυξης σε ένα πλαίσιο δια βίου μάθησης.
            
         
               4.
            
            
               Έχει μεγάλη σημασία η αύξηση της συνειδητοποίησης και της κατανόησης των πολιτών όσον αφορά την αειφόρο ανάπτυξη και την εκπαίδευση για την αειφόρο ανάπτυξη (ΕΑΑ).
            
         
               5.
            
            
               Η ΕΑΑ θα πρέπει να διαρθρωθεί γύρω από τη στηριζόμενη σε αξίες και διαθεματική μάθηση η οποία προάγει συστήματα σκέψης και διδασκαλίας και αναπτύσσει νέες γνώσεις, δεξιότητες και συμπεριφορές. Θα πρέπει δοθεί έμφαση στη δημιουργική σκέψη, την καινοτομία και τη μακροπρόθεσμη προοπτική και ιδιαίτερα στην ευθύνη που φέρουμε έναντι των μελλοντικών γενεών. Η ΕΑΑ δεν αποτελεί αυτοτελές θεματικό αντικείμενο, αλλά σύνολο κεφαλαιωδών αρχών και αξιών όπως η δικαιοσύνη, η ισότητα, η ανεκτικότητα, η επάρκεια και η ευθύνη (9) που θα πρέπει να μεταδοθούν με πιο οριζόντιο τρόπο. H ΕΑΑ μπορεί επίσης να παίξει ρόλο στην ανάπτυξη των ικανοτήτων που είναι απαραίτητες για την ενίσχυση της απασχολησιμότητας. Δεδομένου ότι οι δεξιότητες που συνδέονται με την αειφόρο ανάπτυξη αποκτώνται καλύτερα μέσω των προσωπικών εμπειριών, η μαθησιακή διαδικασία θα πρέπει να προσανατολιστεί όσο γίνεται περισσότερο στη χωρίς αποκλεισμούς μάθηση, την υλοποίηση δράσεων και την παροχή κινήτρων.
            
         
               6.
            
            
               Λαμβανομένου υπόψη του πολυσύνθετου και καθολικού χαρακτήρα της, η ΕΑΑ μπορεί να είναι ιδιαίτερα χρήσιμη για την ανάπτυξη των οριζόντιων βασικών ικανοτήτων των διδασκομένων […].
            
         
               7.
            
            
               Κατά την εφαρμογή της, η ΕΑΑ θα πρέπει να προσαρμόζεται σε κάθε εκπαιδευτική βαθμίδα, λαμβάνοντας υπόψη το εκάστοτε πλαίσιο. Τα ιδρύματα προσχολικής εκπαίδευσης μπορούν να αρχίσουν με την εμφύτευση βασικών αξιών, δεξιοτήτων και γνώσεων στα παιδιά, που θα μπορούν να χρησιμεύσουν αργότερα ως βάση για περαιτέρω μάθηση όσον αφορά τη βιωσιμότητα. Στην πρωτοβάθμια και στην κατώτερη δευτεροβάθμια εκπαίδευση, η ΕΑΑ μπορεί να εστιάζεται στην ενίσχυση της ευαισθητοποίησης και στην ανάπτυξη βασικών ικανοτήτων και να προσαρμόζεται στις ανάγκες του συγκεκριμένου πλαισίου και των μεταγενέστερων σταδίων μάθησης. Στα προγράμματα της Επαγγελματικής Εκπαίδευσης και Κατάρτισης και στην τριτοβάθμια εκπαίδευση, η ΕΑΑ πρέπει να ενισχυθεί και η προσοχή να επικεντρωθεί στην ανάπτυξη πιο εξειδικευμένων δεξιοτήτων και των ικανοτήτων που απαιτούνται στο πλαίσιο των διαφόρων δραστηριοτήτων, καθώς και στην αντιμετώπιση θεμάτων όπως η υπεύθυνη λήψη ατομικών και συλλογικών αποφάσεων και η εταιρική κοινωνική ευθύνη.
            
         
               8.
            
            
               Κατά την αρχική εκπαίδευση και την επιμόρφωση των διδασκόντων πρέπει να δίδεται ιδιαίτερη σημασία στον σχεδιασμό των προοπτικών της ΕΑΑ και στον καθορισμό του τρόπου παροχής της στα σχολεία, τα ιδρύματα επαγγελματικής εκπαίδευσης και κατάρτισης και τα τριτοβάθμια εκπαιδευτικά ιδρύματα. Αναλόγως του συνήθους αντικειμένου της διδασκαλίας τους, οι διδάσκοντες και οι εκπαιδευτές όλων των βαθμίδων εκπαίδευσης και κατάρτισης θα αντιμετωπίσουν πολλές και διαφορετικές παιδαγωγικές προκλήσεις κατά τη διδασκαλία ενός οριζόντιου γνωστικού αντικειμένου, όπως η ΕΑΑ και συνεπώς θα χρειαστούν κατάλληλη κατάρτιση.
            
         
               9.
            
            
               Η ανάπτυξη μιας «ολιστικής» σχολικής προσέγγισης όσον αφορά την ΕΑΑ μπορεί να συμβάλει στη κινητοποίηση και συμμετοχή όλων των μαθητών και σπουδαστών, στην ανάπτυξη της κριτικής τους σκέψης και στην εν γένει βελτίωση του μορφωτικού τους επίπεδο. Τα εκπαιδευτικά ιδρύματα όλων των βαθμίδων θα πρέπει να επιδιώξουν τη μετατροπή τους σε βιώσιμους οργανισμούς και να ενεργούν ως πρότυπα υποδείγματα, με τη θεωρητική και πρακτική ενσωμάτωση των αρχών της αειφορίας, π.χ. μέσω της εξοικονόμησης ενέργειας, της ανάπτυξης και αξιοποίησης των φυσικών πόρων και της χάραξης βιώσιμης πολιτικής προμηθειών και κατανάλωσης. Στο επίπεδο του σχολείου, αυτό προϋποθέτει την ενεργό συμμετοχή όλων των ενδιαφερομένων: διευθυντών σχολείου, διδασκόντων, μαθητών, σχολικού συμβουλίου, διοικητικού και βοηθητικού προσωπικού, γονέων, μη κυβερνητικών οργανώσεων, της τοπικής κοινωνίας και των επιχειρήσεων.
            
         ΚΑΛΕΙ ΣΥΝΕΠΩΣ ΤΑ ΚΡΑΤΗ ΜΕΛΗ:
   Να λάβουν κατάλληλα μέτρα στο απαιτούμενο επίπεδο (τοπικό, περιφερειακό ή εθνικό) ώστε να ενθαρρύνουν την περαιτέρω ανάπτυξη και εφαρμογή της εκπαίδευσης για την αειφόρο ανάπτυξη (ΕΑΑ) και την ενσωμάτωσή της σε όλες τις βαθμίδες του συστήματος εκπαίδευσης και κατάρτισης, είτε πρόκειται για μη τυπική και άτυπη, είτε για τυπική μάθηση. Ειδικότερα, μπορούν να λάβουν τα εξής μέτρα:
   
               (α)
            
            
               να εξασφαλίσουν ότι τα πολιτικά, ρυθμιστικά, θεσμικά και λειτουργικά πλαίσια στηρίζουν την ΕΑΑ και ιδίως ότι:
               
                           —
                        
                        
                           η ΕΑΑ αποτελεί συστατικό στοιχείο των εθνικών στρατηγικών δια βίου μάθησης που έχουν στόχο την προσωπική, κοινωνική και επαγγελματική ανάπτυξη των πολιτών,
                        
                     
                           —
                        
                        
                           η ΕΑΑ ενσωματώνεται, κατά περίπτωση, στα προγράμματα σπουδών,
                        
                     
                           —
                        
                        
                           αναπτύσσονται και εφαρμόζονται σε όλες τις εκπαιδευτικές βαθμίδες διαθεματικές και διεπιστημονικές προσεγγίσεις για την αντιμετώπιση των προκλήσεων της βιωσιμότητας,
                        
                     
                           —
                        
                        
                           προωθείται και υποστηρίζεται ενεργά η «ολιστική» σχολική προσέγγιση της ΕΑΑ, μεταξύ άλλων και με την άρση των εμποδίων σε ιδρύματα που επιδιώκουν τη βιώσιμη χρήση των πόρων τους.
                        
                     
         
               (β)
            
            
               να ευαισθητοποιήσουν τους διδάσκοντες, τους εκπαιδευτές, το σχολικό προσωπικό και τους διευθυντές σχολείων και να τους παρέχουν τις απαιτούμενες γνώσεις και ικανότητες ώστε να προωθήσουν την ΕΑΑ και να ενσωματώσουν τις αρχές που την διέπουν στις εκπαιδευτικές και διοικητικές μεθόδους τους, ιδίως μέσω των ακόλουθων δράσεων:
               
                           —
                        
                        
                           προβάλλοντας, μεταξύ διδασκόντων, εκπαιδευτών και διευθυντών σχολείων όλων των βαθμίδων , τη σημασία της ΕΑΑ και τα πλεονεκτήματά της ως ιδιαίτερα χρήσιμου εργαλείου για την προώθηση οριζόντιων βασικών ικανοτήτων,
                        
                     
                           —
                        
                        
                           μεριμνώντας ώστε οι διδάσκοντες και οι εκπαιδευτές να έχουν τις κατάλληλες γνώσεις προκειμένου να διδάξουν τα σύνθετα θέματα που συνδέονται με την ΕΑΑ, μέσω της αρχικής κατάρτισης και της επιμόρφωσης, και να έχουν στη διάθεσή τους κατάλληλα και σύγχρονα εργαλεία και διδακτικό υλικό,
                        
                     
                           —
                        
                        
                           ενθαρρύνοντας πολυεπιστημονική και διεπιστημονική συνεργασία μεταξύ των διδασκόντων στο ίδιο εκπαιδευτικό ίδρυμα με σκοπό την προώθηση της διδασκαλίας και της μάθησης σε διεπιστημονικά θέματα ΕΑΑ,
                        
                     
                           —
                        
                        
                           προωθώντας τη δικτύωση, συμπεριλαμβανομένης της επιγραμμικής δικτύωσης (on-line) μεταξύ διδασκόντων διαφόρων εκπαιδευτικών ιδρυμάτων με σκοπό την εξασφάλιση της συνεχούς εξέλιξης της ΕΑΑ και της ανταλλαγής νέων ιδεών,
                        
                     
                           —
                        
                        
                           ενισχύοντας τη συνεργασία με τους γονείς, τις τοπικές κοινότητες και όλους τους άλλους αρμόδιους φορείς και ενθαρρύνοντας τη μεγαλύτερη συμμετοχή τους.
                        
                     
         ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ:
   Να στηρίξουν την εκπαίδευση για την αειφόρο ανάπτυξη (ΕΑΑ) και να προωθήσουν τα παρόντα συμπεράσματα του Συμβουλίου με τους εξής τρόπους:
   
               i)
            
            
               επιδιώκοντας την περαιτέρω προώθηση της ΕΑΑ στο πλαίσιο τόσο της Στρατηγικής για την Αειφόρο Ανάπτυξη της ΕΕ όσο και της Στρατηγικής «Ευρώπη 2020»,
            
         
               ii)
            
            
               προωθώντας την έρευνα και τη γνώση στον τομέα της ΕΑΑ, ιδίως σε τομείς στους οποίους υπάρχει μικρή εμπειρία ή περιορισμένη τεκμηρίωση, όπως στην περίπτωση της επαγγελματικής εκπαίδευσης και κατάρτισης και της τριτοβάθμιας εκπαίδευσης,
            
         
               iii)
            
            
               προωθώντας τη δικτύωση μεταξύ εκπαιδευτικών ιδρυμάτων για θέματα ΕΑΑ, αξιοποιώντας στο έπακρο τα υφιστάμενα δίκτυα και ενισχύοντας τη συνεργασία όσον αφορά την ΕΑΑ σε όλα τα επίπεδα με τη θέσπιση συνεργειών, ενθαρρύνοντας μεταξύ άλλων:
               
                           —
                        
                        
                           την εθνική και διασυνοριακή συνεργασία μεταξύ σχολείων,
                        
                     
                           —
                        
                        
                           συνέργειες μεταξύ εκπαιδευτικών ιδρυμάτων, επιχειρήσεων ή/και μη κυβερνητικών οργανώσεων,
                        
                     
                           —
                        
                        
                           δίκτυα ερευνητών στο γνωστικό πεδίο της εκπαίδευσης για την αειφόρο ανάπτυξη,
                        
                     
         
               iv)
            
            
               εντοπίζοντας και καταγράφοντας τις βέλτιστες πρακτικές στο πλαίσιο συλλογής εργασιών για την ΕΑΑ που θα δημοσιευθεί στον ιστοχώρο του KSLLL (Σύστημα Μάθησης για τη δια βίου μάθηση - Knowledge System for Lifelong Learning)
                   (10),
            
         
               v)
            
            
               περιλαμβάνοντας θέματα ΕΑΑ μεταξύ των προτεραιοτήτων του προγράμματος δια βίου μάθησης και άλλων σχετικών υπαρχόντων ή μελλοντικών προγραμμάτων,
            
         
               vi)
            
            
               αξιοποιώντας στο έπακρο το Ευρωπαϊκό Έτος Εθελοντισμού 2011 με σκοπό την εστίαση στην EAA και στις συνέργειες μεταξύ εκπαιδευτικών ιδρυμάτων, επιχειρήσεων και μη κυβερνητικών οργανώσεων, καθώς και τη μεγαλύτερη προβολή των υφιστάμενων ορθών πρακτικών όσον αφορά τις εθελοντικές δραστηριότητες σε αυτόν τον τομέα,
            
         
               vii)
            
            
               εξετάζοντας το ενδεχόμενο εγγραφής της ΕΑΑ στις προτεραιότητες του επόμενου κύκλου του στρατηγικού πλαισίου «ΕΚ2020» στον τομέα της εκπαίδευσης και κατάρτισης.
            
         ΚΑΛΕΙ ΤΗΝ ΕΠΙΤΡΟΠΗ:
   Να συμβάλει στις προσπάθειες των κρατών μελών να υποστηρίξουν την εκπαίδευση για την αειφόρο ανάπτυξη (ΕΑΑ) και να προωθήσει τα παρόντα συμπεράσματα του Συμβουλίου ως εξής:
   
               i)
            
            
               οργανώνοντας δραστηριότητες μάθησης από ομότιμους σε ειδικές πτυχές της ΕΑΑ, όπως κατάρτιση διδασκόντων, «ολιστική» σχολική προσέγγιση και συνέργειες ΕΑΑ, με στόχο να καταρτιστεί εγχειρίδιο και κατευθυντήριες γραμμές για τα εκπαιδευτικά ιδρύματα και τους διδάσκοντες,
            
         
               ii)
            
            
               ενισχύοντας τη συνεργασία με άλλους διεθνείς οργανισμούς, συγκεκριμένα την UNESCO και την UNECE, στον τομέα της ΕΑΑ.
            
         
      (1)  Συμπεράσματα του Ευρωπαϊκού Συμβουλίου της 15ης και 16ης Ιουνίου 2001 (SN 200/1/01).
   
      (2)  Έγγραφα 10917/06 και 16818/09 αντίστοιχα.
   
      (3)  www.unesco.org/eu/esd
   
      (4)  www.esd-world-conference-2009.org
   
      (5)  ΕΕ L 394 της 30.12.2006.
   
      (6)  ΕΕ C 119 της 28.5.2009.
   
      (7)  Συμπεράσματα του Ευρωπαϊκού Συμβουλίου της 25ης και 26ης Μαρτίου 2010 (EUCO 7/1/10 REV 1).
   
      (8)  Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop): Skills for Green Jobs, Λουξεμβούργο: Υπηρεσία Εκδόσεων της Ευρωπαϊκής Ένωσης, 2010.
   
      (9)  Βλ. διακήρυξη της Βόννης, παράγραφος 8 (http://www.esd-world-conference-2009.org/fileadmin/download/ESD2009_BonnDeclaration080409.pdf).
   
      (10)  www.ks111.net